**Φύλλο/α Εργασίας Εργαστηρίου/ων**

**Εργαστήριο 1**

1. Ενδεικτική δραστηριότητα ενδυνάμωσης ομάδας (ice-breakingactivity):

* Προετοιμάζουμε τους/τις μαθητές/τριες και τους ζητάμε στην πρώτη μας συνάντηση να φέρουν μαζί τους ένα μικρό αντικείμενο τυλιγμένο σε χαρτί τετραδίου (π.χ. ένα βιβλίο, μια εικόνα, ένα μαγνητάκι ψυγείου, ένα μπρελόκ κ.λπ.) που να συνδέεται με κάποιο γεγονός στη ζωή τους, το οποίο θα ήθελαν να μοιραστούν με τους υπόλοιπους, χωρίς να αποκαλύψουν σε αυτή τη φάση στους/στις συμμαθητές/τριες τους την επιλογή τους. Ο/Η εκπαιδευτικός συμμετέχει κι αυτός επιλέγοντας επίσης ένα αντιπροσωπευτικό αντικείμενο.
* Τα αντικείμενα συγκεντρώνονται σε ένα κουτί και οι μαθητές/τριες κάθονται σε κύκλο.
* Ακολουθώντας τη φορά του ρολογιού ένας- ένας επιλέγουν κατά τύχη ένα αντικείμενο από το κουτί, το αποκαλύπτουν στην ομάδα και προσπαθούν να μαντέψουν τίνος είναι.
* Ο/Η μαθητής /τρια που επέλεξε το συγκεκριμένο αντικείμενο αποκαλύπτει την ταυτότητά του/της και αφηγείται στον κύκλο την ιστορία του/της που συνδέεται με το αντικείμενο της επιλογής του/της.

2. Εισαγωγή στο εργαστήριο:

* Μοιραζόμαστε στον κύκλο τις προσδοκίες μας για το πρόγραμμα χρησιμοποιώντας τρεις λέξεις - κλειδιά.
* Παρουσιάζεται ένα ενδεικτικό παράδειγμα ψηφιακής ιστορίας (βλ. εκπαιδευτικό υλικό)
* Οι μαθητές/τριες αλληλεπιδρούν, εκφράζουν ελεύθερα τις σκέψεις, τα συναισθήματα, τις απόψεις τους και εντοπίζουν τα χαρακτηριστικά στοιχεία εκείνα που κατά τη γνώμη τους κάνουν κάποια ψηφιακή ιστορία να ξεχωρίζει.
* Γίνεται μια σύντομη εισαγωγή στη διαδικασία δημιουργίας ψηφιακών ιστοριών και παρουσιάζονται συνοπτικά οι επιμέρους παράμετροι και τα χαρακτηριστικά γνωρίσματα μιας καλής ψηφιακής ιστορίας.